Τροποποίηση των υποχρεώσεων δημόσιας υπηρεσίας της Γαλλίας στα τακτικά αεροπορικά δρομολόγια εντός της Γαλλίας

(2001/C 254/04)

(Κείμενο που παρουσιάζει ενδιαφέρον για τον ΕΟΧ)

1. Η Γαλλία αποφάσισε να τροποποιήσει τις υποχρεώσεις δημόσιας υπηρεσίας στα τακτικά αεροπορικά δρομολόγια μεταξύ Cayenne, αφενός και αφετέρου, Maripasoula, Saint-Georges de lOyapock και Saül, που δημοσιεύθηκαν στην Επίσημη Εφημερίδα των Ευρωπαϊκών Κοινοτήτων C 221/8 της 30ής Ιουλίου 1996, με τον αριθμό αναφοράς 96/C 221/06 βάσει του άρθρου 4 παράγραφος 1 στοιχείο α) του κανονισμού (ΕΟΚ) αριθ. 2408/92 του Συμβουλίου, της 23ης Ιουλίου 1992, σχετικά με την πρόσβαση των κοινοτικών αερομεταφορέων στις ενδοκοινοτικές αεροπορικές συνδέσεις.

2. Οι τροποποιηθείσες υποχρεώσεις δημόσιας υπηρεσίας είναι οι εξής:

2.1. Όσον αφορά την ελάχιστη συχνότητα

Τα δρομολόγια καθεμιάς, από τις τρεις αεροπορικές συνδέσεις πρέπει να εκτελούνται καθημερινά, τουλάχιστον μία φορά ημερησίως μετ' επιστροφής.

2.2. Όσον αφορά την προσφερόμενη χωρητικότητα

Σε καθεμιά από τις τρεις αεροπορικές συνδέσεις, η προσφερόμενη χωρητικότητα πρέπει να ανταποκρίνεται στη ζήτηση της κυκλοφορίας. Εν πάση περιπτώσει, η ελάχιστη χωρητικότητα δεν πρέπει να είναι μικρότερη των:

α) μεταξύ Cayenne και Maripasoula

- 26900 θέσεων ανά έτος,

- 8000 θέσεων κατά την περίοδο Ιουλίου, Αυγούστου και Σεπτεμβρίου,

- 2800 θέσεων το Δεκέμβριο,

- 367 τόνων φορτίου ανά έτος·

β) μεταξύ Cayenne και Saül

- 7800 θέσεων ανά έτος,

- 2000 θέσεων κατά την περίοδο Ιουλίου - Αυγούστου,

- 800 θέσεων το Δεκέμβριο,

- 137 τόνων φορτίου ανά έτος·

γ) μεταξύ Cayenne και Saint-Georges-de-l'Oyapock

- 41800 θέσεων ανά έτος,

- 9800 θέσεων κατά την περίοδο Ιουλίου - Αυγούστου,

- 3200 θέσεων το Δεκέμβριο,

- 177 τόνων φορτίουανά έτος.

Οι ανωτέρω χωρητικότητες νοούνται ως το άθρισμα των διαθέσιμων θέσεων και προς τις δύο κατευθύνσεις των συνδέσεων για τους επιβάτες, και για την αναχώρηση από την Cayenne μόνον για το φορτίο οι χωρητικότητες φορτίου που προαναφέρθηκαν δεν περιλαμβάνουν τις συνοδευόμενες αποσκευές. Εάν οι ανωτέρω ελάχιστες χωρητικότητες είναι πολύ υψηλές λόγω πτώσης της ζήτησης, είναι δυνατόν να μειωθούν από τη Γαλλία και θα αρχίσουν να ισχύουν μετά τη δημοσίευση της παρούσας τροποποίησης στην Επίσημη Εφημερίδα των Ευρωπαϊκών Κοινοτήτων.

Όσον αφορά τη σύνδεση μεταξύ Cayenne και Saint-Georges de l'Oyapock, οι χωρητικότητες θα μειωθούν κατά 10 % από την ημερομηνία έναρξης λειτουργίας της εθνικής οδού αριθ. 2 προς St Georges, και κατά 20 % με την έναρξη λειτουργίας της γέφυρας στο Approuague.

2.3. Όσον αφορά τους ναύλους επιβατών:

Σε όλες τις πτήσεις πρέπει να προτείνεται ένας "βασικός" ναύλος και ένας "μειωμένος" ναύλος, χωρίς περιορισμό χωρητικότητας. Ο "μειωμένος" ναύλος ισχύει για τους επιβάτες που είναι κάτοχοι κάρτας παραμονής η οποία αποδεικνύει παραμονή έξι μηνών και μιας ημέρας, τουλάχιστον ανά έτος, στο δήμο (Maripasoula, Saint-Georges de l'Oyapock ή Saül) με προορισμό τον οποίο ή/και με αναχώρηση από τον οποίο ζητούν οι επιβάτες να τύχουν της έκπτωσης.

Οι ναύλοι αυτοί έχουν ως εξής κατ' ανώτατο όριο:

α) Cayenne/Maripasoula:

- "βασικός" ναύλος για ένα απλό εισιτήριο: 51 ευρώ

- "μειωμένος" ναύλος για ένα απλό εισιτήριο: 32 ευρώ

β) Cayenne/Saül:

- "βασικός" ναύλος για ένα απλό εισιτήριο: 37 ευρώ

- "μειωμένος" ναύλος για ένα απλό εισιτήριο: 23 ευρώ

γ) Cayenne/Saint-Georges de l'Oyapock

- "βασικός" ναύλος για ένα απλό εισιτήριο: 37 ευρώ

- "βασικός" ναύλος για ένα απλό εισιτήριο: 23 ευρώ

Οι ναύλοι αυτοί νοούνται χωρίς τους κατά κεφαλήν φόρους και τα τέλη που εισπράττονται από το κράτος, την τοπική αυτοδιοίκηση και τις αερολιμενικές αρχές και οι οποίοι αναφέρονται στον τίτλο μεταφοράς.

Σε περίπτωση αφύσικης, απρόβλεπτης και ξένης προς τους μεταφορείς ανόδου των στοιχείων του κόστους η οποία επηρεάζει την εκμετάλλευση των αεροπορικών συνδέσεων, αυτοί οι μέγιστοι ναύλοι μπορούν να αυξηθούν κατ' αναλογίαν της ανόδου που παρατηρήθηκε. Οι κατ' αυτόν τον τρόπο τροποποιηθέντες μέγιστοι ναύλοι κοινοποιούνται στους μεταφορείς που εκμεταλλεύονται τα δρομολόγια και αρχίζουν να ισχύουν μετά τη δημοσίευση τους στην Επίσημη Εφημερίδα των Ευρωπαϊκών Κοινοτήτων.

2.4. Όσον αφορά τους ναύλους φορτίου

Το κόστος αποστολής φορτίου (σε ευρώ ανά kg) δεν μπορεί να υπερβαίνει, ανάλογα με την κατηγορία του προϊόντος, τις τιμές που αναγράφονται στον κάτωθι πίνακα ναύλων:

>ΘΕΣΗ ΠΙΝΑΚΑ>

Το φορτίο ειδών διατροφής πρώτης ανάγκης αφορά τα προϊόντα τα οποία αναγράφονται στον κατάλογο (επισυνάπεται στην παρούσα) που χρησιμοποιούν οι κρατικές υπηρεσίες ως έγγραφο γενικής φύσεως σε θέματα οικονομικής πληροφόρησης.

Οι μέγιστοι ναύλοι μπορούν να αναθεωρούνται ετησίως με βάση τη δωδεκάμηνη εξέλιξη του δείκτη λιανικών τιμών. Η εν λόγω αναθεώρηση κοινοποιείται ταχυδρομικώς με συστημένη επιστολή στους μεταφορείς που εκμεταλλεύονται τις συνδέσεις, ενενήντα ημέρες πριν την έναρξη εφαρμογής της. Αρχίζει να ισχύει μετά τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Σε περίπτωση απρόβλεπτης και ξένης προς τους μεταφορείς ανόδου των στοιχείων του κόστους, η οποία επηρεάζει την εκμετάλλευση των αεροπορικών συνδέσεων, οι μέγιστοι ναύλοι μπορούν να αυξηθούν κατ' αναλογίαν της ανόδου που παρατηρήθηκε. Οι κατ' αυτόν τον τρόπο τροποποιηθέντες ναύλοι κοινοποιούνται στους μεταφορείς που εκμεταλλεύονται τα δρομολόγια και αρχίζουν να ισχύουν μετά τη δημοσίευσή τους στην Επίσημη Εφημερίδα των Ευρωπαϊκών Κοινοτήτων.

2.5. Όσον αφορά την ποιότητα εξυπηρέτησης

Ο μεταφορέας πρέπει να είναι σε θέση να μεταφέρει, με σύστημα ψύξης, όλα τα βαθύψυκτα, κατεψυγμένα και τα διατηρούμενα με απλή ψύξη προϊόντα.

2.6. Όσον αφορά τη συνέχεια της γραμμής

Εκτός από την περίπτωση έκτακτης ανάγκης, ο αριθμός ακυρωμένων πτήσεων, για λόγους καταλογιζόμενους απευθείας στον αερομεταφορέα, δεν είναι δυνατόν να υπερβαίνει, ετησίως, το 3 % του αριθμού προβλεπόμενων πτήσεων.

Σύμφωνα με το άρθρο 4 παράγραφος 1 στοιχείο γ) του κανονισμού (ΕΟΚ) αριθ. 2408/92 που προαναφέρθηκε, ο μεταφορέας που προτίθεται να εκμεταλλευθεί κάποια από τις εν λόγω γραμμές οφείλει να εγγυηθεί ότι θα την εκμεταλλευθεί επί δώδεκα διαδοχικούς μήνες.

Τα δρομολόγια μπορούν να διακοπούν μόνον κατόπιν προειδοποίησης τουλάχιστον έξι μηνών.

Οι κοινοτικοί αερομεταφορείς πληροφορούνται ότη η εκμετάλλευση που δεν ανταποκρίνεται στις ανωτέρω υποχρεώσεις δημόσιας υπηρεσίας συνεπάγεται ενδεχομένως την επιβολή διοικητικών ή/και δικαστικών κυρώσεων.

3. Οι παρούσες υποχρεώσεις δημόσιας υπηρεσίας τίθενται σε ισχύ από την 1η Ιανουαρίου 2002.

ΠΑΡΑΡΤΗΜΑ

ΠΡΟΪΟΝΤΑ ΠΡΩΤΗΣ ΑΝΑΓΚΗΣ

ΑΛΕΥΡΙ ΣΙΤΑΡΙΟΥ ΤΥΠΟΥ 45

ΖΥΜΑΡΙΚΑ ΑΝΩΤΕΡΗΣ ΠΟΙΟΤΗΤΑΣ

ΠΡΟΕΠΕΞΕΡΓΑΣΜΕΝΟ ΡΥΖΙ

ΜΗ ΠΡΟΕΠΕΞΕΡΓΑΣΜΕΝΟ ΡΥΖΙ

ΣΙΜΙΓΔΑΛΙ ΣΙΤΑΡΙΟΥ

ΟΣΠΡΙΑ (ΟΛΑ)

ΚΟΝΣΕΡΒΕΣ ΛΑΧΑΝΙΚΩΝ

ΚΟΝΣΕΡΒΕΣ ΚΡΕΑΤΟΣ

ΚΟΝΣΕΡΒΕΣ ΨΑΡΙΟΥ

ΚΟΝΣΕΡΒΕΣ ΕΤΟΙΜΩΝ ΦΑΓΗΤΩΝ

ΑΠΟΞΗΡΑΜΕΝΟ Ή ΚΑΠΝΙΣΤΟ ΨΑΡΙ

ΑΛΛΑΝΤΙΚΑ

ΖΑΧΑΡΑ

ΛΕΠΤΟ ΑΛΑΤΙ

ΧΟΝΔΡΟ ΑΛΑΤΙ

ΣΟΚΟΛΑΤΑ ΣΕ ΠΛΑΚΙΔΙΑ

ΚΑΚΑΟ ΧΩΡΙΣ ΖΑΧΑΡΗ

ΜΑΡΜΕΛΑΔΕΣ

ΕΜΦΙΑΛΩΜΕΝΑ ΝΕΡΑ

ΓΑΛΑΤΑ ΜΑΚΡΑΣ ΔΙΑΤΗΡΗΣΗΣ

ΓΑΛΑΤΑ ΣΕ ΣΚΟΝΗ

ΒΟΥΤΥΡΑ

ΜΑΡΓΑΡΙΝΕΣ

ΛΑΔΙΑ

ΚΑΤΕΨΥΓΜΕΝΑ ΚΑΙ ΒΑΘΥΨΥΚΤΑ ΚΡΕΑΤΑ ΚΑΙ ΨΑΡΙΑ